Richard Gere

**Richard Tiffany Gere** (sündinud 31. augustil 1949 Philadelphias) on ameerika näitleja ja aktivist. 

## Noorpõlv ja õpingud
Ta kasvas üles viielapselises peres New Yorgi osariigis Syracuse'is. Nooruses huvitus ta muusikast (sh õppis trompetit) ja spordist ning õppis pärast 1967. aastal keskkooli lõpetamist spordistipendiumiga ülikooli University of Massachusetts Amherst pääsenult kaks aastat filosoofiat, kuid jättis õpingud pooleli, et pühenduda näitlemisele.

## Näitlejatee
Gere alustas näitlemist Seattle'is Seattle Repertory Theatre'is ja New Yorgis Provincetown Playhouse'i teatris, kus tegi kaasa näiteks Tom Stoppardi näidendis "Rosencrantz ja Guildenstern on surnud", ning jõudis 1970. aastatel Broadwayle, kus sai kaasa lüüa Ritz Theatre'is lavastatud rokkooperis "Soon" (1971). Paari aasta pärast (1973) oli ta juba rokkmuusikali "Grease" peaosas.

Filminäitlejana sai ta tuntuks meespeaosatäitjana Paul Schraderi lavastatud filmis "American Gigolo" (1980, naispeaosas Lauren Hutton), mis andis talle aastateks seksisümboli maine. Veelgi enam pani temast rääkima film "An Officer and a Gentleman" (1982, "Ohvitser ja härrasmees"), mis sai suure tunnustuse osaliseks. Tõeline tähetund saabus aga ärimees Edward Lewise rolliga romantilises komöödias "Pretty Woman" (1990, "Kaunis naine"), kus tema ekraanipartneriks oli Julia Roberts. Muide, ka filmis tema esituses kõlanud klaveripala autor on ta ise.

1990. ja 2000. aastatel tegi Gere menukaid rolle sellistes filmides nagu "Primal Fear" (1996, "Ürghirm", peaosas koos Laura Linneyga), "Runaway Bride" (1999, "Põgenev pruut", taas peaosas koos Julia Robertsiga), "Chicago" (2002, film võitis parima filmi Oscari), "Autumn in New York" (2000, "Sügis New Yorgis", peaosas koos Winona Ryderiga) ja "Arbitrage" (2012, "Raha võim", peaosas koos Susan Sarandoniga).  

1992. aastal sai Gere'ist moeajakirja Vogue sajandipikkuse traditsiooni murdja – ta oli ajaloo esimene mees selle ajakirja esikaanel. Tõsi, ta oli seal koos toonase abikaasa, supermodell Cindy Crawfordiga. 1999. aastal kuulutas ajakiri People Richard Gere'i maailma seksikaimaks meheks (*Sexiest Man Alive*).

Ta on filmide peaosatäitjana teinud koostööd selliste režissööridega nagu Lasse Hallström ("Hachi: A Dog's Tale" / "Ustav koer Hachi", 2009; "The Hoax" / "Pettus", 2006), Francis Ford Coppola ("The Cotton Club" / "Cotton Club", 1984), Paul Schrader ("American Gigolo", 1980) ja paljude teistega.

2025. aasta alguse seisuga on Gere näidelnud rohkem kui poolesajas mängufilmis, mõnes telefilmis ja üksikutes telesarjades. Üks tema viimaseid näitlejatöid on Paramounti ja Showtime'i 2024. aasta telesarjas, poliitilises trilleris "The Agency", kus ta mängib USA Luure Keskagentuuri Londoni üksuse bossi James Bradleyt.

## Aktivism ja usulised tõekspidamised
Richard Gere on olnud aktiivne inimõiguste eest võitleja, kuid ta on kaasa löönud ka keskkonnakampaaniates ning AIDS-i ennetus- ja teavitustöös. 

Gere on kauaaegne Tiibeti iseseisvuse toetaja ja dalai-laama õpilane. Ta on üks Tiibeti õiguste eest võitleva fondi The Gere Foundation asutajaid ja toetajaid. Ta on pühendunud budist, mis peegeldub tema eluviisis ja avalikes sõnavõttudes.

## Tunnustus
* 2002 – Kuldgloobus (parima meesosatäitja auhind Billy Flynni rolli eest muusikalfilmis "Chicago")
* 2004 – valiti Venemaa Kunstide Akadeemia välisliikmeks

## Isiklikku
Gere on olnud abielus supermodell Cindy Crawfordiga (1991–1995) ja seejärel näitleja Carey Lowelliga (2002–2016), kellega tal on üks poeg. 

2018. aastal abiellus ta hispaania aktivisti Alejandra Silvaga (sündinud 1983); neil on kaks ühist poega ja perre kuulub ka naise poeg varasemast abielust. 2024. aasta oktoobrist elab pere Hispaanias Madridis.

## Viited